Makawana  a sekela go thuba le go utswa
Makawana a le mabedi a Itholoke mo kgaolong potlana ya Mabutsane a tlaa itshupa fa pele ga lekgotla la ga mmakaseterata la Jwaneng kgwedi ya Seetebosigo e tlhola malatsi a le mane go arabela molato wa go thuba lebentlele le go utswa. Keipoletse Hoje, yo o dingwaga di masome mararo le bobedi, le Samuel Dikhuku wa dingwaga tse di masome mabedi le bobedi, ba lebisitswe molato wa go thuba marekisetso a Gaasite General Dealer and Fresh Produce gone kwa Itholoke ba bo ba utswa dithoto tsa madi a a ka tshwarang dikete di fera bongwe, makgolo a mararo le borataro a dipula. Go bolelwa fa ba dirile jalo ka Tlhakole mme dithoto tseo di ne di akaretsa diyunitsi tsa megala, dijo le motsoko. E ne ya re ba itshupa fa pele ga lekgotla bosheng, mosekisiwa wa ntlha, e bong Hoje o ne a ipona molato fa Dikhuku ene a supile fa a sa ipone molato. Ba bosekisi, ba emetswe ke Inspector Kumbani Machaya ba ne ba supa fa ditlhotlhomiso tsa kgang e di weditswe mme ba ikaelela go tsisa basupi ba le batlhano fa pele ga lekgotla. Inspector Machaya o ne a kopa lekgotla gore le fe ba bosekisi sebaka gore ba ye go baakanyetsa mosekisiwa wa ntlha dintlha tsa kgang gammogo le go neela mosekisiwa wa bobedi dipampiri tsotlhe tse di tlhokegang gore tsheko e tswelele. Basekisiwa ba tlaa itshupa gape kwa lekgotleng Seetebosigo a tlhola malatsi a le mane go tla go baya malatsi a tsheko. 